
BUDAPEST FÕVÁROS

FÔPOLGÁRMESTER-HELYETTESE
Szám: 18-225-16/2001.

Egyeztetve a Fővárosi Közgyűlés Állandó Bizottságaival

     Tárgy:   Javaslat a Fővárosi Önkormányzat                                                                        fenntartásában lévő személyes                                                                           gondoskodást nyújtó szakosított                                                                          szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv.Kgy. számú rendelet módosítására


Tisztelt Fővárosi Közgyűlés!
A szociális igazgatásról és szociális ellátásokról szóló 1993. évi. III. tv. 92. § (1) bekezdése, valamint a személyes gondoskodást nyújtó szociális ellátások térítési díjáról szóló 29/1993. (II.17.) számú Korm. rendelet 3. § (1) bekezdés a./ pontja az intézményt fenntartó önkormányzat képviselő testületének hatáskörébe utalja a személyes gondoskodás körébe tartozó szociális intézmények térítési díjaival kapcsolatos szabályok megalkotását.

I.

A személyes gondoskodást nyújtó szociális ellátások térítési díjáról szóló 52/1996. (IV.10.) Korm. rendelettel módosított   29/1993. (II.17.) Korm. rendelet 20. § (1) bekezdése értelmében az egy ellátottra jutó önköltség napi összegének számítási alapja a működési kiadás.

A szakosított szociális intézmények intézményi térítési díjainak megállapításához előterjesztésem a korábbi évek gyakorlati tapasztalatait is felhasználja.

Az elmúlt évek gyakorlatában az intézményi térítési díj megállapításának főbb elvei az alábbiak voltak:

Az intézményi térítési díj

· álljon arányban a lakókörnyezet adottságaival, legyen figyelemmel a tárgyi körülményekre, az intézmény által az igénybe vevők részére biztosított szolgáltatásokra,

·      a lakók többsége saját jövedelméből  képes legyen a díjat megfizetni,

·      a lakók kialakult fogyasztási szokásait ne változtassa meg radikálisan.

2002. évi intézményi térítési díj javaslatomban ismételten ezek a legfontosabb alapelvek.

II.

Az intézményi térítési díj számításának alapjául a 2001. évi intézményi működési kiadás tervezett összegei kerültek figyelembe vételre.

Az intézményenként részletezett 2001. évi tervezett működési kiadások egy hónapra jutó tényleges összegét az előterjesztés 1. sz. melléklete tartalmazza.

A működési kiadások 1 hónapra vetített átlagos összegei az idősek otthonai esetében 79.170 Ft-ot, az értelmi fogyatékosok otthonainál 81.360 Ft-ot, a pszichiátriai betegek otthonaiban 80.970 Ft-ot, míg a hajléktalan ellátásnál 27.270 Ft-ot tesznek ki. 

Az idősek otthonaiban az egy havi átlagos kiadásnál alacsonyabb fajlagos ráfordítás 7 intézménynél található. A legalacsonyabb összeg a Dózsa György úti Idősek Otthonánál szerepel (68.550 Ft/hónap), melynek oka, hogy az intézménynél jelentősebb mértékű férőhelycsökkentést kellett végrehajtani, és az ehhez kapcsolódó normatív állami hozzájárulás teljes összegben elvonásra került az intézménytől. 

Az értelmi fogyatékosok otthonaiban a 6 intézmény közül három az intézménytípusra jellemző átlagos havi kiadás alatti fajlagos ráfordítással tervezhette meg működési kiadásait a költségvetés készítésének időpontjában. 

A legalacsonyabb érték a zsirai otthonnál található, melynek elsődleges indoka, hogy ebben az otthonban a legmagasabb a lakólétszám, így az állandó költségek (kiadások) eloszlása kedvezőbb, másrészt kevés a nem hagyományos elhelyezést biztosító – és így fajlagosan magasabb ráfordítást igénylő – férőhelyek száma. 

A pszichiátriai betegek otthonaiban a Ráday Gedeon utcai Otthon kivételével valamennyi intézmény az intézménytípusra jellemző átlagos havi működési kiadásnál alacsonyabb összeggel gazdálkodhatott a tervadatok alapján.

 A Ráday Gedeon utcai Otthon lakólétszámát tekintve a legkisebb a négy intézmény közül (140 férőhelyes), ugyanakkor az elhelyezést biztosító épület adottságai alapján az egy férőhelyre jutó terület itt a legnagyobb, a saját konyha hiánya miatt drágább a vásárolt élelmezés, illetve a lakók ellátását biztosító szakdolgozói és intézményüzemeltetői létszám az átlagot meghaladó mértékű, így a fajlagos ráfordítások magasabbak a többi intézményhez viszonyítva.

III.

 Az előterjesztés 2. sz. mellékletét képező táblázat az intézmények lakóinak jövedelmi viszonyait tükrözi a 2001. szeptember 30-i állapotnak megfelelően.

A lakók jövedelmi viszonyainak értékelésénél az alábbiak kiemelése szükséges: 

· A 2001. év elejei ellátotti létszám minimális csökkenése tapasztalható szeptember 30-ig. 

· A 2001. szeptember 30-i tényleges létszám 6.493 fő, melyből 

·  az idősek otthonában 3.821 fő (január 1-jeinél 36 fővel kevesebb),

·  a pszichiátriai betegek otthonaiban 1.276 fő (január 1-jeinél 1 fővel kevesebb),

·  az értelmi fogyatékosok otthonaiban 1.396 fő (január 1-jeinél 8 fővel kevesebb)

· a hajléktalanok átmeneti szállásain 720 fõ

elhelyezése biztosított. 

Az idősek otthonai és az értelmi fogyatékosok otthonai esetében a férőhelyek csökkentését a működési engedélyekben foglalt előírások teljesítése érdekében kellett végrehajtani. 

A férőhely-csökkentés elsősorban a Dózsa György úti Idősek Otthonát érinti, illetve minimális mértékben a Halom utcai Idősek Otthonát. 

Az értelmi fogyatékosok otthonainál a bucsuszentlászlói és a zsirai otthon működő férőhelyeinek számát kellett csökkenteni. 

Az összes lakólétszámból (6.493 fő) 70 fő nem rendelkezik saját jövedelemmel, illetve készpénzvagyonnal, melynek terhére térítési díj állapítható meg. Ez az adat az összes lakólétszámon belül 1,1 % - os részarányt képvisel. 

Jövedelemmel nem rendelkezők találhatók valamennyi pszichiátriai betegek otthonában és nyolc idősek otthonában. Az értelmi fogyatékosok otthonaiban minden lakó rendelkezik jövedelemmel. 

A 2. sz. melléklet szerinti jövedelemmel nem rendelkezők számára a jogszabályi előírásnak megfelelően zsebpénzt kell biztosítani, melynek összege az öregségi teljes nyugdíj mindenkori legkisebb összegének 20%-a. Ezt az összeget az intézmény a költségvetéséből biztosítja a szakosított szociális intézmények lakói részére. 

Az idősek otthonaiban összességében a lakók 60,3 %-a a 36.001 Ft feletti jövedelmi kategóriában mutatható ki. 

A lakók 62,7 %-a a 27.001-41.000 Ft között jövedelmi sávokban helyezkedik el a pszichiátriai betegek otthona intézmény-típuson belül. 

Az értelmi fogyatékosok otthonaiban a lakók 54,9 % - a 36.001 Ft feletti jövedelmi sávban található. 

Összességében látható, hogy az otthonokban élő lakók 54 %-a (3.509 fő  ellátott) a 36.001 Ft feletti jövedelmi sávban található, ezen belül is az idősek otthonaiban lakók részaránya domináns, s az értelmi fogyatékosok otthonaiban lakók jövedelmi viszonyai jelentős mértékben javultak. 

A hajléktalanok ellátását biztosító átmeneti szálláshelyeket igénybe vevők jövedelmi viszonyaira jellemző, hogy 74,6 %-uk a 36.000 Ft alatti jövedelmi sávban található.

A 2001. évi jövedelmi viszonyok alakulásában az alábbi főbb tényezők együttes hatása jelenik meg:

· A 2001. év elején 10,3 %-os nyugdíjemeléssel lehetett számolni, melyet a 248/2000. (XII.24.) Korm. rendelet állapított meg. A 76/2001. (V.09.) Korm. rendelet értelmében január 1-ig visszamenőleges hatállyal 3,5 %-os nyugdíjemelésről született döntés. 2001. szeptember 30-ig így összességében 13,8 %-kal emelkedtek a nyugdíjak. Az év végéig további 1,5 %-os, - szintén január 1-ig visszamenőleges hatályú - emelés történik majd meg a 189/2001. (X.17.) Korm. rendelet alapján. 

· Az értelmi fogyatékosok otthonaiban élők döntően családi pótlék illetve rokkantsági járadék formájában jutnak jövedelemhez, melyek növekedése a 2001. évben 4.400 Ft és 3.000 Ft volt az előző évhez viszonyítva. 

· Az év második felétől lehet igényelni a fogyatékosok támogatását, melynek összege a súlyos, halmozottan sérültek esetében a mindenkori nyugdíjminimum 80 %-a, míg az enyhe fokban sérülteké annak 50 %-a. 

· További jövedelem-növekedést eredményezett a foglalkoztatható értelmi fogyatékosok és pszichiátriai betegek esetében a minimálbér 40.000 Ft-os értékben történő megállapítása. 

· Ez utóbbi ellátási formák 2002. évi tervezett emelése tovább javítja majd az ellátottak jövedelmi helyzetét. 

IV. 

A 2001. év elejei intézményi térítési díj rendelet mellékletében szereplő adatok felülvizsgálata és aktualizálása megtörtént. 

Jelen előterjesztés 3. sz. melléklete intézményenként és telephelyenként részletezi a férőhelyek számát, az egy ellátottra jutó alapterület és az előző évi térítési díjak adatait, az intézményvezető javaslatát, az előterjesztésben szereplő javasolt intézményi térítési díjat, valamint a javasolt térítési díj jelenleg érvényben lévő értékhez viszonyított változásának mértékét Ft-ban és %-ban kifejezve.

A 2001. év során az alábbi főbb változások történtek:

· A 3. sorszám alatt szereplő Rózsa u. 67. szám alatti Idősek Otthona a – Vázsonyi Vilmos Idősek Otthona - nevet vette fel.

· A II. félév elején kezdte meg működését a Halom utcai Idősek Otthona Óhegy u. 48. szám alatti intézményében egy új 30 férőhelyes idősek otthona (“B” épület), mely fokozott ápolásra, gondozásra szorulók ellátását biztosítja. 

· Befejeződött a Virág Benedek utcai Idősek Otthona Mészáros Lőrinc utcai telephelyének teljes rekonstrukciója, melynek révén az otthon 50 férőhelyesre bővült.


· A Kamaraerdei úti Idősek Otthona Rupphegyi úti telephelyének rekonstrukciója az év végére várhatóan befejeződik, így a megújult 126 férőhelyes otthon a fokozott ápolásra-gondozásra szorulók számára biztosít majd korszerű, igényes ellátást. 


· A vámosmikolai Idősek Otthonában jelenleg még folyamatban lévő férőhelyfejlesztés révén az év végére egy 64 férőhelyes új épület (“B” épület) és egy 24 férőhelyes épület (“C” épület) átadása várható. 

· A hajléktalan ellátásban a második félév elején befejeződött a Bp. X., Vaspálya u. 56. sz. alatti 66 férőhelyes átmeneti szállás kialakítása. 

Az intézményvezetők intézményi térítési díjra vonatkozó javaslatai közül az alábbiakat  emelem ki: 

· Az intézmények vezetői – intézménytípustól függően – 9,5 % - 28,6 % közötti intézményi térítési díj emelésére tettek javaslatot.

· Az intézményvezetők – javaslataik megfogalmazása során - figyelembe vették a lakók jövedelmi viszonyainak változását, a működési kiadások emelkedésének várható mértékét, az intézmény által nyújtott szolgáltatásokat, az intézmény komfortfokozatát, illetve annak változását. 

Az átlagosan 10 %-os mértékű intézményi térítési díj emelési javaslat mellett több intézmény vezetője ezt meghaladó növelést tart indokoltnak:

· A Mártonhegyi úti Idősek Otthona Zugligeti úti telephelyén 23 %-os emelést javasolt az igazgató, melynek révén az otthon kedvező elhelyezési körülményeit jobban kifejező térítési díj kerülne megállapításra. 

· A Dózsa György úti Otthon vezetője mind az öt telephelyen egységesen 19 %-os emelésre tett javaslatot. Az otthonban eddig végrehajtott és a 2002. évben várhatóan megvalósuló férőhelycsökkentések következtében az ellátottak elhelyezési körülményei javultak, mérséklődött a zsúfoltság. A lakók jövedelmei alapján - figyelembe véve a 2002. évi nyugdíjemelést is - megállapítható, hogy azok 70 %-a képes lenne a teljes összegű térítési díj megfizetésére. 

· A Kamaraerdei úti Idősek Otthona 15 %-ot meghaladó mértékű emelést javasolt az emeltszintű elhelyezést biztosító “C” épületben, illetve a Rupphegyi úti telephely esetében. Az intézményvezető indoklásában megfogalmazódott, hogy az intézmény fenntartásával kapcsolatos kiadásokon belül jelentős részarányt képviselő tételek (élelmezés, energia, víz- és csatornadíjak) éves átlagos inflációt meghaladó mértékű emelkedése következtében egyre nagyobb teher hárul az intézményre. A lakók jövedelmi viszonyai lehetővé tennék, hogy 82 %-uk képes legyen megfizetni a magasabb összegű térítési díjat is, s fokozottabban részt vállalnának az ellátási színvonal szinten tartásában. 

· A visegrádi Idősek Otthona vezetője 20 %-os emelést kezdeményezett, melynek indokaként megfogalmazta, hogy az intézmény berendezéseinek, felszereléseinek állapota jelentős mértékben javult az elmúlt években megvalósított önkormányzati beruházások és felújítások révén. A jelenlegi térítési díj ebben az intézményben a legalacsonyabb. A fajlagos ráfordítások az alacsony lakólétszám miatt az átlagot meghaladóak. A lakók jövedelmei a várható nyugdíjemelést követően lehetővé tennék azt, hogy döntő többségük (90 %) saját jövedelméből képes legyen a jelentősebb mértékben megemelt térítési díj megfizetésére. 

· A várható infláció mértékét fentieknél számottevőbb mértékben meghaladó javaslatot elsősorban az értelmi fogyatékosok otthonainak vezetői tettek, tekintettel az átlagot meghaladó ráfordítást igénylő - nem hagyományos elhelyezést - biztosító férőhelyek számára (lakóotthonok, családi házas elhelyezés). Ebben az intézmény-típusban - a lakók eddigi jövedelmi viszonyait figyelembe véve - volt a legalacsonyabb az intézményi térítési díj. 2001-től kezdődően azonban számottevő javulás következett be a lakók térítési díj számításának alapjául figyelembe vehető jövedelmek tekintetében, így az intézményvezetők felének megítélése szerint a lakók teherviselő képessége lehetővé tenné a 10,0 %-ot meghaladó mértékű intézményi térítési díj emelését is. 

· A hajléktalanok ellátásánál az Anya-Gyermek otthoni és a Vaspálya utcai átmeneti szállás kivételével, ahol a jelenlegi térítési díj emelésére nem tett javaslatot az igazgató, 16,5 % és 40,0 % közötti emelés jelenik meg javaslatként. Az emelés a rendkívül alacsony térítési díjak miatt mutat ilyen jelentős mértéket. 

Valamennyi körülmény figyelembe vétele mellett a 2002. évi intézményi térítési díj átlagosan 10 %-os emelésére teszek javaslatot. 

A jelenleg rendelkezésre álló adatok alapján a lakók döntő többségének jövedelmi viszonyai ilyen mértékben fognak emelkedni a következő évben. 

Az emelés tényleges mértéke 9,8 % és 10,2 % között mozog az idősek, a pszichiátriai betegek és az értelmi fogyatékosok otthonai tekintetében. 

A hajléktalanok esetében 9,1 % és 10,9 % közötti emelést javasolok, mely intézményi szinten összesen és átlagosan (súlyozott számtani átlag figyelembe vételével) 9,5 %-os mértékű lesz. 

Három intézményi telephely illetőleg egy intézményen belül két épület esetében nem tettem javaslatot az intézményi térítési díj emelésére:

A Kamaraerdei úti Idősek Otthona Rupphegyi út 7. sz. alatti telephelyén, a vámosmikolai Idősek Otthona “B” és “C” épülete, valamint a Fővárosi Szociális Központ és Intézményei Vaspálya utcai átmeneti szállásának térítési díját Budapest Főváros Közgyűlése 2001. október havi ülésén állapította meg. Ennek megfelelően nem tartom indokoltnak a nemrégiben jóváhagyott térítési díj további emelését. 

A Virág Benedek utcai Idősek Otthona Mészáros Lőrinc utcai telephelye szeptemberben kezdte meg működését. A rekonstrukciót követően kialakított korszerű elhelyezési körülmények a jelenlegi térítési díjban kifejeződésre jutnak, ezért annak további emelésére nem teszek javaslatot.

A 3. sz. mellékletben részletezett 2002. évi javaslatok jóváhagyása esetén az intézményi térítési díj megállapításának alapelvei a 2002. évben is teljesülhetnek.

V.

Az átlagot jóval meghaladó minőségű elhelyezést és szolgáltatást nyújtó úgynevezett emelt szintű otthonokban fizetendő egyszeri hozzájárulás összegének meghatározásánál az került figyelembe vételre, hogy az az éves intézményi térítési díj tízszeresét nem haladhatja meg. Az egyszeri hozzájárulás összegének meghatározásánál figyelembe vételre kerültek továbbá a gyakorlati tapasztalatokat.

Az egyszeri hozzájárulás 2002. évi összegére vonatkozó javaslatot a 4. sz. melléklet tartalmazza.

Az emeltszintű elhelyezést biztosító otthonokban az intézményi térítési díjat egységesen 10 %-kal javasolom felemelni. Ugyanez a javaslatom az egyszeri hozzájárulások esetében is az alábbi  kivételekkel:

· A Kamaraerdei út 16. sz. alatti Idősek Otthona "C" épületénél a mélyföldszinti, jobb fekvésű, erkély nélküli kétágyas, a mélyföldszinti, támfalra néző, erkély nélküli kétágyas,
· valamint az Ányos u. 3. sz. alatti kétágyas elhelyezésnél nem kezdeményezek  emelést.
Az említett lakrészek nem rendelkeznek erkéllyel és épületen belüli elhelyezkedésük sem olyan kedvező, mint  a hasonló funkciót ellátó lakrészeké, ezért az egyszeri hozzájárulás mértékét is ennek megfelelően indokolt differenciálni. 

· A Kútvölgyi úti Idősek Otthona egyágyas és kétágyas lakrészeiben az átlagosnál magasabb, 13 %-os mértékű emelésre teszek javaslatot, melynek indoka, hogy ez a telephely biztosítja a legkiemelkedőbb elhelyezési körülményeket az emeltszintű elhelyezést nyújtó intézmények közül, ismertsége és a tényleges keresleti viszonyok alapján fenti körülmények  egyszeri hozzájárulásban való megjelenítése érdekében indokolt a többi intézménynél magasabb összegű egyszeri hozzájárulás megállapítása. 

VI.

A Fővárosi Önkormányzat Csecsemőket, Kisgyerekeket és Fogyatékosokat Befogadó Gyermekotthonai intézményi térítési díjának megállapításánál figyelembe vettem az intézményvezető javaslatát, valamint azt, hogy az intézményi térítési díj nem haladhatja meg az önköltséget, illetve az önköltség 75 % -át. 

Az intézményben a 2001. I. félévi működési kiadás 133.151 ezer Ft, a ténylegesen működő férőhelyek száma 122  volt. Az önköltség napi összege 6.030 Ft/ nap/ fő, mely egy hónapra számítva 181.900 Ft/ hó /fő-t jelent. 

A jelentős önköltséggel működő intézmény esetében indokolt figyelembe venni, hogy az intézmények ipari létesítmények közelében találhatók, az épületek műszaki állapota nem kielégítő, a csoportszobák zsúfoltak. 

Fentiek miatt a napi intézményi térítési díjat 567 Ft-ban, a havi intézményi térítési díjat 17 000 Ft-ban javaslom megállapítani. 

                                                    Döntési javaslat

Budapest Főváros Közgyűlése megalkotja

...................../2001. (................. ) számú

önkormányzati rendeletét a fenntartásában lévő személyes gondoskodást nyújtó, szakosított szociális intézmények intézményi térítési díjairól, és a térítési díjakkal kapcsolatos eljárási rendről szóló 12/1997. (III. 20.) Főv. Kgy. számú rendelet módosításáról.

A rendeletalkotáshoz minősített szavazattöbbség szükséges.

Budapest, 2001.  

                                                                               Dr.  Szolnoki Andrea

Láttam:


Dr. Tiba Zsolt


főjegyző

